Source: http://www.vssr.sk/clanok-z-titulky/Danove-priznanie-subjektov-verejnej-spravya-a-a-uzemnej-samospravy-za-rok-2017.htm/
Timestamp: 2018-03-22 15:53:21+00:00
Document Index: 5394301

Matched Legal Cases: ['§ 49', '§ 15', '§ 41', '§ 49', '§ 27', '§ 49']

Obciam a VÚC vzniká povinnosť podať daňové priznanie v zmysle daňového poriadku, podľa ktorého je daňové priznanie povinný podať každý, komu táto povinnosť vyplýva z osobitných predpisov, alebo ten, koho na to správca dane vyzve.
V zákone o dani z príjmov sú pre daňovníkov nezriadených alebo nezaložených na podnikanie osobitne vymedzené podmienky, pri ktorých splnení nevzniká povinnosť podať daňové priznanie, a to ak obec alebo vyšší územný celok dosiahne v zdaňovacom období roku 2017 iba príjmy, ktoré nie sú predmetom dane, a príjmy, z ktorých sa daň vyberá zrážkou.
Obce, mestá a vyššie územné celky (ďalej len „VÚC“) majú povinnosť podať daňové priznanie (ďalej aj „DP“) vždy, pretože dosahujú v rámci svojej základnej činnosti aj príjmy, ktoré sú predmetom dane(napríklad miestne dane a poplatky, príjmy zo štátneho rozpočtu vo forme podielových daní, príjmy z európskych prostriedkov a z iných inštitúcií a pod.). Tieto príjmy sú predmetom dane a hoci sú následne zaradené medzi príjmy oslobodené od dane, ak súvisia so základnou činnosťou, na ktorú bola obec zriadená, vždy vzniká týmto daňovníkom povinnosť podať DP. Všetky výnimky, úľavy, zvýhodnenia a oslobodenia si každá právnická osoba musí uplatniť sama v podanom DP v nadväznosti na § 49 ods. 9 zákona č. 595/2003 Z. z. o dani z príjmov v znení neskorších predpisov (ďalej len „ZDP“).
Podľa § 15 daňového poriadku je DP povinný podať každý, komu táto povinnosť vyplýva z osobitných predpisov, alebo ten, koho na to správca dane vyzve. Osobitným predpisom na podanie DP v oblasti priamych daní je § 41 ods. 1 ZDP
Právnické osoby majú povinnosť podať DP vo všeobecnej lehote podľa § 49 ods. 2 ZDP, ak tento zákon neurčuje inú lehotu. Všeobecná lehota na podanie DP je stanovená do troch kalendárnych mesiacov po uplynutí zdaňovacieho obdobia a týmto dátumom za kalendárny rok 2017 je 31. marec 2018 (sobota). Z § 27 ods. 4 daňového poriadku vyplýva, že ak koniec lehoty pripadne na sobotu, nedeľu alebo deň pracovného pokoja, posledným dňom lehoty je nasledujúci pracovný deň. Z uvedeného vyplýva, že posledný deň lehoty na podanie DP za rok 2017 uplynie až dátumom 3. 4. 2018 (utorok).
Z § 49 ods. 3 ZDP vyplýva možnosť predĺžiť lehotu na podanie DP na základe oznámenia podaného príslušnému správcovi dane do uplynutia lehoty na podanie DP najviac o tri celé kalendárne mesiace. Subjekty verejnej správy a územnej samosprávy majú vždy zdaňovacie obdobie kalendárny rok (nemôžu využiť zdaňovacie obdobie „hospodársky rok“, neumožňuje im to zákon o účtovníctve). Za rok 2017 teda majú povinnosť podať DP do 3. 4. 2018.
Ak však oznámia správcovi dane predĺženie lehoty na podanie DP o tri kalendárne mesiace, môžu podať DP až v lehote do 30. 6. 2018 (sobota), lehota sa predlžuje na najbližší pracovný deň, ktorým je pondelok 2. 7. 2018. Ak by dosiahli aj zdaniteľné príjmy zo zdrojov v zahraničí, môžu oznámiť predĺženie lehoty na podanie DP o ďalšie tri mesiace, lehota na podanie DP potom pripadne na dátum 30. 9. 2018 (nedeľa), lehota sa predlžuje na najbližší pracovný deň, ktorým je pondelok 1. 10. 2018.
Spôsoby doručenia daňového priznania 2017
Splatnosť dane a spôsob platenia dane 2017
Miesto podania daňového priznania a druhy daňových priznaní 2017
Povinnosť podať daňové priznanie pri subjektoch územnej samosprávy (obce a VÚC) 2017
Tlačivo daňového priznania a zmeny v tlačive DP pre rok 2017
Zmeny v ZDP účinné v roku 2017, vzťahujúce sa na subjekty verejnej správy a územnej samosprávy
Výklad k jednotlivým riadkom DP s konkrétnym príkladom na vyplnenie daňového priznania obce za rok 2017
Vyhlásenie o poukázaní podielu zaplatenej dane z príjmov 2017
Vyplnené tlačivo daňového priznania obce za rok 2017
Dátum publikácie: 21.2.2018